
PËR MBROJTJEN E TË MITURVE NË PUNË

Në zbatim të ligjit nr.7961, datë 12.7.1995 “Kodi i Punës i Republikës së Shqipërisë”, me propozimin e Ministrisë së Punës, Emigracionit, Përkrahjes Sociale dhe ish të Përndjekurve Politikë, Këshilli i Ministrave

V E N D O S I:

A. Të përgjithshme
1. Kushtet e punës të punëmarrësve nën moshën 18 vjeç, duhet t’u përshtaten moshës së tyre. Punëdhënësi nuk u propozon atyre asnjë punë të një natyre të tillë që mund t’u dëmtojë shëndetin, zhvillimin fizik, psikologjik, moral e social ose t’u kompromentojë edukimin.
2. Punëdhënësi merr masat e nevojshme për mbrojtjen e sigurisë dhe të shëndetit të të miturve nën moshën 18 vjeç, duke pasur parasysh veçanërisht rreziqet specifike që rrjedhin nga mungesa e eksperiencës, nga mungesa e të qenit i ndërgjegjshëm për ekzistencën e rreziqeve ekzistuese a të mundshme ose nga zhvillimi i të miturve. Për këtë qëllim punëdhënësi kryen rregullisht vlerësimin e rreziqeve që lidhen me punët që ata kryejnë.
B. Këshillimi dhe formimi i profesionit
3. Qysh nga mosha 13 vjeç e lart të miturit mund të punësohen vetëm në kuadrin e një sistemi formimi me alternatin ose të një stazhi në ndërmarrje, me kusht që ky punësim të kryhet sipas kushteve të miratuara nga inspektorati i punës.
Kërkesa për autorizim duhet të përmbajë emrin dhe mbiemrin e punëdhënësit ose emrin e ndërmarrjes së tij, adresën e tij, emrin dhe mbiemrin e punëmarrësit, datëlindjen e punëmarrësit, përshkrimin e punës që do të kryhet dhe orarin e punës. Punëdhënësi është i detyruar t’i japë inspektoratit të punës të gjitha të dhënat e tjera të nevojshme. Autorizimi i inspektoratit të punës nuk është i nevojshëm kur formimi ose stazhi në ndërmarrje janë organizuar nga autoritetet e ngarkuara me edukimin dhe formimin profesional.
C. Punët e lehta.
4. Të miturit nga mosha 14 deri në 16 vjeç mund të punojnë  vetëm gjatë pushimeve shkollore, me kusht që të punësohen në punë të lehta dhe që inspektorati i punës të ketë lëshuar një autorizim për punëdhënësin.
Kërkesa për autorizim duhet të përmbajë emrin dhe mbiemrin e punëdhënësit ose emrin e ndërmarrjes së tij, adresën e tij, emrin dhe mbiemrin e punëmarrësit, datëlindjen e punëmarrësit, përshkrimin e punës që do të kryhet dhe orarin e punës. Punëdhënësi është i detyruar t’i japë inspektoratit të punës të gjitha të dhënat e tjera të nevojshme. Në kuptimin e këtij vendimi me “punë të lehta” kuptojmë çdo punë, e cila, për shkak të natyrës së detyrave që ajo nënkupton për t’u kryer dhe të kushteve të veçanta kur kryhen:
a) nuk dëmtojnë sigurinë, shëndetin a zhvillimin e të miturve dhe
b) nuk pengojnë ndjekjen nga ana e tyre të shkollës, pjesëmarrjen në programet e orientimit a të formimit profesional të miratuar nga autoriteti kompetent apo aftësinë e tyre për të përfituar nga formimi i marrë.
Kohëzgjatja e punës nuk mund të kapërcejë 6 orë në ditë dhe as 30 orë në javë. Të paktën një herë në vit të miturit nga 14 deri në 16 vjeç duhet të kryejnë një periudhë pushimi prej 4 javësh të lirë nga çdo veprimtari shkollore dhe nga çdo lloj pune.
D. Punët e vështira ose të rrezikshme
5. Punëdhënësi duhet të njoftojë tek inspektorati i punës punësimin e çdo perosni të moshës 16 deri në 18 vjeç. Njoftimi i punësimit përmban emrin dhe mbiemrin e punëdhënësit a të ndërmarrjes së tij, adresën e punëdhënësit, emrin dhe mbiemrin e punëmarrësit, datëlindjen e tij, përshkrimin e punës që duhet të kryhet dhe orarin e punës. Punëdhënësi është i detyruar t’i japë inspektoratit të punës të gjitha të dhënat e tjera të nevojshme.
Inspektorati ndalon marrjen në punë të punëmarrësit, kur punësimi:
a) tejkalon objektivisht kapacitetin fizik a psikologjik të punëmarrësve;
b) nënkupton një ekspozim të dëmshëm ndaj agjentëve fizikë, biologjikë dhe kimikë të përcaktuar në një listë të përgatitur nga Këshilli i Ministrave;
c) paraqet rreziqe aksidenti, për të cilat mund të mendohet se të rinjtë, për shkak të mungesës së përvojës a të formimit të duhur, nuk mund t’i identifikojnë ose t’i parandalojnë;
d) vë në rrezik shëndetin, për shkak të temperaturave shumë të ulëta ose shumë të larta a për shkak të zhurmave e dridhjeve të forta.
Inspektorati Shtetëror i Punës kujdeset që lista e agjentëve të parashikuar në paragrafin e mësipërm, shkronja "b" e kësaj pike, të jetë vazhdimisht në përputhje me zhvillimin e fundit. Inspektorati shqyrton përmbajtjen e kësaj liste të paktën një herë në vit dhe i bën ministrit të Punës, Emigracionit, Përkrahjes Sociale dhe ish të Përndjekurve Politikë propozimet e mundshme, me qëllim miratimin e tyre në Këshillin e Ministrave.
Në asnjë rast kohëzgjatja e punës nuk mund të kapërcejë 8 orë në ditë dhe 40 orë në javë. Kohëzgjatja e pushimeve vjetore është të paktën 4 javë.
E. Veprimtari kulturore, artistike, sportive dhe publicistike.
6. Marrja në punë e të miturve deri në 18 vjeç, me qëllim pjesëmarrje në veprimtari të natyrës kulturore, artistike, sportive a publistike i nënshtrohet një autorizimi paraprak të lëshuar nga inspektorati i punës.
Kërkesa për autorizim përmban emrin dhe mbiemrin e punëdhënësit a të ndërmarrjes së tij, adresën e punëdhënësit, emrin dhe mbiemrin e punëmarrësit, datëlindjen e tij, përshkrimin e punës për t’u kryer dhe orarin e punës.
Punëdhënësi është i detyruar t’i japë inspektoratit të punës të gjitha të dhënat e tjera të nevojshme.
Autorizimi lëshohet sipas kushteve të përcaktuara nga inspektorati i punës dhe vetëm nëse veprimtaritë:
a) nuk janë të një natyre të tillë që t’i shkaktojnë dëm sigurisë, shëndetit a zhvillimit të të miturve, dhe
b) nuk janë të një natyre të tillë që të dëmtojnë frekuentimin nga ana e tyre të shkollës, pjesëmarrjen e tyre në programet e orientimit a formimit profesional, të miratuara nga autoritetet kompetente ose aftësinë e tyre për të përfituar nga kurset e kryera.
G. Pushimi javor.
7. Për çdo periudhë prej 7 ditësh të miturit nën 18 vjeç përfitojnë një periudhë minimale pushim javor prej 2 ditësh pa ndërprerje; pushimi javor përfshin të dielën. Nuk mund të bëhet përjashtim nga ky rregull, veçse për një arsye të justifikueshme dhe të pranuar si e tillë nga inspektorati i punës.
Të paktën 6 herë në vit punëdhënësi mund ta japë këtë pushim javor në 2 ditë jo të njëpasnjëshme, kur kjo gjë diktohet nga arsye teknike ose organizative të justifikueshme.
H. Pushimet
8. Të miturit nën 18 vjeç përfitojnë, në rastin kur kohëzgjatja e punës së ditës kalon 4 orë e gjysmë, një pushim prej të paktën 30 minutash të pandërprerë.
Ky vendim hyn në fuqi menjëherë.

